АҞӘА, хәажәкыра 1 – Sputnik, Амра Амҷԥҳа. Аекологиеи аԥсабара ахьчареи рзы Аҳәынҭеилакаҿы аус зуа агидрометиорологиа аҟәша аиҳабы инапынҵақәа назыгӡо Амир Цәышба иҳәеит ҳазҭалаз хәажәкырамза ақәагьы амрагьы ацны ишыҟоу.
"Ҳара ишазыԥхьагәаҳҭоз еиԥш амза алагамҭазы амш еиласит, ақәоура иалагеит. Аԥсуаа ирҳәон абир аамҭазы аӡыни ааԥыни рҽеилдыргоит ҳәа", — иҳәоит иара.
Цәышба иазгәеиҭоит уажәшьҭа мшыцәгьаҵәҟьак ҟалом ҳәа.
"Ҳара иҳалшоит жәамш рҟынӡа заа амш ҟалап ҳәа агәаанагара шьақәҳарӷәӷәар, аха ҷыдала ҩба-хԥа мшы рыҩныҵҟа иҟало ауп иаадырҵәҟьо. Ҳара ашәахьаҽны иаҳҳәахьан амза 1 азы амш цәгьахоит ҳәа. Жәабранмза анҵәамҭаз амш акыр иԥхан, 18 градус рҟынӡа инаӡон. Иахьа уажәы 8 градуск рҟынӡа илаҟәит", — иҳәеит иара.
Иара убри аан 2012 шықәса рзы хәажәкырамза 12, 17, 18, 19 рзы аҳауа 1-2 рҟынӡа ихьшәашәаран.
Иара ишиҳәо ала зӷьыра 10-15 метра иҟоу аԥша аԥырхага знаҭар зылшо иажәхьоу, здац кәадахахьоу аҵлақәа роуп.
"23 метра рҟынӡа инеиуа аԥша ауадаҩрақәа аԥнаҵар алшоит, аха усеиԥш ҟалоит ҳәа ҳазҳәом. Ҳазыԥхьагәаҭарақәа усеиԥш ҳдырбом", — иҳәеит иара.